Det kommer ikke til at gå stille af, når Aarhus lørdag aften officielt bliver europæisk kulturhovedstad.

Begivenheden vurderes at kunne samle op mod 60.000 mennesker i gaderne, når den udendørs åbningsceremoni går i gang lørdag klokken 19.

Det får Østjyllands Politi til at skærpe beredskabet, lyder det fra chefpolitiinspektør Klaus Arboe Rasmussen.

- Vi planlægger vores indsats sammen med arrangører, samarbejdspartnere og Politiets Efterretningstjeneste (PET), siger Klaus Arboe Rasmussen.

Han siger, at politiet er meget opmærksom på de angreb, der har fundet sted den seneste tid rundtom i Europa.

- Vi kigger på de scenarier, der har udspillet sig i Europa den seneste tid. Og så følger vi de anbefalinger, vi får fra PET, siger Klaus Arboe Rasmussen.

Chefpolitiinspektøren vil ikke ud med, hvor mange betjente der er på vagt lørdag aften i den jyske hovedstad.

Men det er betydeligt flere end på en normal lørdag aften, bekræfter han.

Østjyllands Politi har ifølge chefpolitiinspektøren ingen grund til at tro, at et angreb skulle være under opsejling lørdag aften.

Læs også : Dronningen i nyt interview: Nu er Aarhus vitterligt blevet en storby

- Vi har ikke nogen umiddelbar indikation på, at der sker noget. Men vi forsøger hele tiden at forberede os på, hvad der kunne ske, siger Klaus Arboe Rasmussen.

Indgår det i jeres overvejelser at stille betonklodser frem, så lastbiler ikke kan påkøre en folkemængde?

- Jeg kan ikke komme ind på, hvad vi gør konkret.

- Nu går det i gang på lørdag, og vi forventer, det bliver et flot og et festligt arrangement. Det er det, vi arbejder hen imod, siger Klaus Arboe Rasmussen.

Sagen kort

• Lørdag eftermiddag klokken 17.30 begynder den officielle del af åbningen. Det sker med taler, musik og underholdning i Musikhuset i Aarhus.

• Denne del af festen er dog forbeholdt en lukket kreds af VIP-gæster, heriblandt dronning Margrethe, statsminister Lars Løkke Rasmussen (V) og kulturminister Mette Bock (LA).

• Klokken 19 går startskuddet til den folkelige del af åbningen, når et optog med tusindvis af mennesker bevæger sig gennem Aarhus' gader.

• Åbningen kulminerer med et lyd- og lysshow samt et festfyrværkeri klokken 21.